ทหารไทยส่งทริกเกอร์ฟันด์ซื้อหุ้นญี่ปุ่นตั้งเป้า8%
บลจ.ทหารไทย คลอดทริกเกอร์ฟันด์ลงทุนตลาดหุ้นญี่ปุ่น ตั้งเป้าผลตอบแทน 8% หลัง 3 กองแรกกำไรตามเป้า
17 พ.ย. 2557

บลจ.ทหารไทย คลอดทริกเกอร์ฟันด์ลงทุนตลาดหุ้นญี่ปุ่น ตั้งเป้าผลตอบแทน 8% หลัง 3 กองแรกกำไรตามเป้า 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทออกกองเปิดทหารไทย Japan Equity Trigger 8 (2) กำหนดเปิดเสนอขายครั้งแรกระหว่างวันที่ 17-26 พ.ย.2557 ตั้งเป้าผลตอบแทน 8% ภายใน 1 ปี เพื่อรองรับความต้องการผู้ลงทุน
ทั้งนี้  หลังจาก 3 กองแรกที่ออกในรอบปีนี้ได้ผลตอบแทนตามเป้าหมาย 8-10% ในเวลารวดเร็ว โดยล่าสุดกองทุนเปิดทหารไทย Japan Equity Trigger 8 ที่จัดตั้งเมื่อต้นเดือนก.ค.ที่ผ่านมาก็ประสบผลสำเร็จบรรลุเป้าหมายเลิกโครงการที่ 8% เมื่อสัปดาห์ก่อน
สำหรับนโยบายของกองทุนจะนำเงินลงทุนในกองทุนหลัก คือ กองทุน Nikkei 225 ETF ที่บริหารโดย Nomura Asset Management ญี่ปุ่น ซึ่งกองทุนหลักลงทุนในหุ้นชั้นนำพื้นฐานดี  เช่น Toyota, Honda, Sony, Panasonic, Canon, Asahi, ANA, UNIQLO, และ 7-Eleven เป็นต้น  ซึ่งถือเป็นบริษัทที่แข็งแกร่งมีรากฐานมาอย่างยาวนานและเป็นชื่อที่คุ้นเคยของคนไทย
"สาเหตุที่เลือกออกกองทุนในช่วงนี้ เพราะมองว่าธนาคารกลางญี่ปุ่นเพิ่มปริมาณ QQE และยังเพิ่มเป้าหมายในการซื้อหุ้นและสินทรัพย์ นอกจากนั้นกองทุนบำนาญญี่ปุ่นซึ่งมีขนาดใหญ่สุดในโลกก็ได้เพิ่มสัดส่วนเป้าหมายการลงทุนในหุ้นเพิ่มจาก 12 % เป็น 25% ประกอบกับทิศทางค่าเงินเยนที่มีแนวโน้มอ่อนค่าเมื่อเทียบกับเงินเหรียญสหรัฐอเมริกาจึงน่าจะช่วยส่งผลดีต่อการลงทุนในหุ้นญี่ปุ่น"นายสมจินต์ กล่าว